SKRIFTLIG FORESPØRGSEL E-3442/00

af Monica Frassoni (Verts/ALE) til Kommissionen

(7. november 2000)

Om: Italiensk forbud mod genetisk modificerede fødevarer

Kommissionen har forelagt et udkast til afgørelse, hvori den kræver, at den italienske regering annullerer sit dekret af 4. august 2000, hvormed den forbyder markedsførelse og anvendelse af fire genetisk modificerede majsprodukter, der er blevet givet anmeldelse om, jf. artikel 3, stk. 4, og artikel 5 i forordning (EF) nr. 258/97 om nye levnedsmidler og nye levnedsmiddelingredienser(1)

De italienske myndigheder har erklæret, at disse produkter efter deres opfattelse ikke i alt væsentligt svarer til eksisterende levnedsmidler og derfor bør underkastes en fuldstændig vurderingsrapport og tilladelsesprocedure.

I udkastet til udtalelse fra ordføreren for Den Videnskabelige Komité for Levnedsmidler, professor Grunov, understreger denne, at yderligere bevis for sikkerhed ville være ønskværdigt, for så vidt produkterne skulle underkastes en genvurdering, og han forklarer, at de eksisterende retningslinjer ville kræve et andet tiltag end det, de ansvarlige myndigheder i Det Forenede Kongerige og Den Videnskabelige Komité for Planter oprindeligt anvendte. Han understreger oven i købet, at komitéen påpeger, at ACNFP (Advisory Committee on Novel Foods an Processes) ikke har sondret mellem i alt væsentligt og delvist svarende til eksisterende levnedsmidler, således som det var tilfældet i Den Videnskabelige Komité for Levnedsmidlers retningslinjer for vurdering af nye levnedsmidler, og at komitéen imodsætning til ACNFP ville anvende disse retningslinjer.

Kan Kommissionen give følgende oplysninger:

1. Hvorfor blev disse bemærkninger sløjfet i den endelige officielle udtalelse fra Den Videnskabelige Komité for Levnedsmidler?

2. Hvorfor har Kommissionen i overensstemmelse med forsigtighedsprincippet ikke beordret en fuldstændig genvurdering af sagsmapperne?

3. Bør det i vide kredse miskrediterede begreb i alt væsentligt svarende til eksisterende levnedsmidler, der simpelthen er en vurdering på grundlag af en analyse af sammensætningen ikke afskaffes i lyset af den stadige foruroligelse i offentligheden over anvendelsen af genetisk modificerede organismer i fødevarekæden og udviklingen inden for biokemiske og toksikologiske forsøg?

(1) EFT L 43 af 14.2.1997, s. 1.

Svar afgivet på Kommissionens vegne af David Byrne

(20. december 2000)

1. Udkast til udtalelser udarbejdes med henblik på videnskabelige drøftelser i Den Videnskabelige Komité for Levnedsmidler. Et udkast kan ændres, før det bliver endeligt vedtaget, og det kan ikke tages som udtryk for synspunkter i Den Videnskabelige Komité for Levnedsmidler. I dette særlige tilfælde støttede og vedtog alle medlemmerne herunder også den ordfører, der havde udarbejdet det oprindelige udkast den endelige tekst, der blev offentliggjort som en udtalelse fra Den Videnskabelige Komité for Levnedsmidler.

2. De pågældende produkter har været underkastet en sikkerhedsvurdering i det britiske rådgivende udvalg om nye levnedsmidler og fremstillingsprocesser (ACNFP). Endvidere konkluderede Den Videnskabelige Komité for Levnedsmidler i sin udtalelse af 7. september 2000, at de oplysninger, der er fremsendt af de italienske myndigheder, ikke giver detaljerede videnskabelige grunde til at mene, at anvendelsen af de pågældende nye levnedsmidler skulle være til fare for den menneskelige sundhed.

Dette er i overensstemmelse med den rapport, der blev fremsendt af Istituto Superiore di Sanità, hvori det konkluderes, at der på grundlag af de til rådighed stående videnskabelige oplysninger ikke er bevis for, at indtagelse af forarbejdede levnedsmidler produceret under anvendelse af de fire genetisk modificerede produkter er til fare for mennesker eller dyrs sundhed.

Kommissionen har ikke kendskab til nogen videnskabelig dokumentation, der påpeger potentielt farlige virkninger, og som kan danne grundlag for en nyvurdering.

3. Begrebet i alt væsentligt svarende til er baseret på en lang række videnskabelige betragtninger, og ikke kun på en analyse af sammensætningen. Begrebet anses for at være et nyttigt element i forbindelse med risikovurdering af nye levnedsmidler.

I forbindelse med den fornyede gennemgang af Parlamentets og Rådets forordning (EF) nr. 258/97 af 27. januar 1997, om nye levnedsmidler og nye levnedsmiddelingredienser, som skal finde sted næste år, har Kommissionen til hensigt at tage op til fornyet overvejelse, om det er hensigtsmæssigt, at genetisk modificerede levnedsmidler og levnedsmiddelingredienser behandles under anmeldelsesproceduren.